

2024. gada 27. jūnijā

**Remontdarbu dēļ no 1. jūlija līdz 24. jūlijam ieviestas izmaiņas vilcienu kustībā vairākās dzelzceļa līnijās**

**Sakarā ar VAS “Latvijas dzelzceļš” plānotajiem dzelzceļa infrastruktūras modernizācijas darbiem posmā Lielvārde - Skrīveri no 1. jūlija līdz 24. jūlijam ieviestas izmaiņas vilcienu kustībā Aizkraukles, Indras, Zilupes, Madonas un Gulbenes virzienā. Posmā Lielvārde – Aizkraukle atsevišķos gadījumos pasažieru pārvadājumi tiks nodrošināti ar autobusiem.**

Kopumā plānoto dzelzceļa modernizācijas darbu posmā Lielvārde – Skrīveri dēļ no 1. jūlija līdz 24. jūlijam ieskaitot tiks ietekmēta atsevišķu vilcienu kustība maršrutā Rīga – Krustpils – Rīga, Rīga – Rēzekne – Rīga, Rīga – Zilupe – Rīga, Rīga – Daugavpils – Rīga, Rīga – Krāslava – Rīga, Rīga – Indra – Rīga, Rīga – Madona – Rīga un Rīga – Gulbene – Rīga.

Galvenās izmaiņas minētajos maršrutos saistītas ar vilcienu atiešanas un pienākšanas laikiem – daļa no vilcieniem no sākuma stacijas aties agrāk un galapunktā pienāks nedaudz vēlāk nekā ierasts. Detalizētāka informācija par vilcienu kustības izmaiņām pieejama [šeit](https://vivi.lv/lv/izmainas-un-jaunumi/izmainas/55/).

Tāpat Aizkraukles dzelzceļa līnijā posmā Aizkraukle – Lielvārde noteiktās rīta un pēcpusdienas stundās darbdienās tiks atcelti atsevišķi elektrovilcienu reisi, pasažieru pārvadājumus abos virzienos nodrošinot ar autobusiem, kuros būs derīgas vilcienam paredzētās biļetes. Pasažieru ievērībai – autobusos nav paredzēts pārvadāt velosipēdus. Detalizētāka informācija par vilcienu kustības izmaiņām minētajos maršrutos pieejama šeit.

“Vivi” tīmekļa vietnē un mobilajā lietotnē publicētais vilcienu kustības saraksts jau ietver minētās izmaiņas.

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” veic vilciena pasažieru pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2023. gadā tika pārvadāti 17,1 miljons pasažieru, 98,36% reisu izpildot precīzi pēc vilcienu kursēšanas grafika. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: edgars.butans@vivi.lv